Lūžupe
Lūžupe (arī Lūžņa; augštecē Nābeļupe, lībiešu: Lūžjoug) ir Baltijas jūrā ietekoša upe Ventspils novada Tārgales un Ances pagastos. Sākas dienvidaustrumos no Ovišiem pie autoceļa P124. Agrāk sākās no Klāņezera un novadīja uz jūru Lūžņas purva ūdeņus. Pēc purva meliorēšanas ūdeņus uz Irbes upi novada Dižgrāvis un notece uz Lūžupi aizsērējusi. Tek pa mežainu mazapdzīvotu apvidu Piejūras zemienes Irves līdzenumā. 8 km garumā tek starp kāpu grēdām paralēli jūras krastam. Ietek jūrā pie Lūžņas ciema.